**Vecsés Város Önkormányzata Képviselő-testületének**

**19/2019. (XII.12.) önkormányzati rendelete a Képviselő-testület Szervezeti és Működési Szabályzatáról**

(egységes szerkezetben a 12/2021. (X.20.), 13/2021. (XI.25.) és a 3/2022. (II.03.) önkormányzati rendelettel)

Vecsés Város Önkormányzatának Képviselő-testülete az Alaptörvény 32. cikk (2) bekezdésében, valamint Magyarország helyi önkormányzatairól szóló 2011. évi CLXXXIX. törvény 43. § (3) bekezdésében és 53. § (1) bekezdésében kapott felhatalmazás alapján, az Alaptörvény 32. cikk (1) bekezdésének a) és d) pontjában meghatározott feladatkörében eljárva a következőket rendeli el:

**1. Az Önkormányzat**

**1. §**

Vecsés Város Önkormányzatának Képviselő-testületét (a továbbiakban: Képviselő-testület) illetően a Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) és más jogszabályokban meghatározott feladat- és hatásköri, szervezeti és működési szabályokat a jelen szervezeti és működési szabályzatban (a továbbiakban: SZMSZ) foglaltak figyelembevételével kell alkalmazni.

**2. §**

(1) Az Önkormányzat hivatalos megnevezése, székhelye és címe:

Vecsés Város Önkormányzata (a továbbiakban: Önkormányzat); 2220 Vecsés, Szent István tér 1.

(2) A Képviselő-testület hivatalának megnevezése, székhelye és címe: Vecsési Polgármesteri Hivatal (a továbbiakban: polgármesteri hivatal); 2220 Vecsés, Szent István tér 1.

(3) Az Önkormányzat illetékességi területe: Vecsés Város közigazgatási területe.

(4) Az Önkormányzat jogi személy. Az önkormányzati jogokat a város lakossága a közvetlenül megválasztott képviselőkből álló Képviselő-testület útján vagy közvetlenül, népszavazáson való részvétellel gyakorolja.

(5) A Képviselő-testület szervei: a polgármester, a Képviselő-testület bizottságai, a polgármesteri hivatal, a jegyző, továbbá a társulás.

(6) A polgármesteri hivatal jogállásáról és feladatairól a hivatal önálló szervezeti és működési szabályzata rendelkezik.

(7) A Vecsés és Környéke Társulás részletes szervezeti és működési szabályairól a társulási megállapodás rendelkezik.

**3. §**

(1) A Képviselő-testület önkormányzati rendeletben szabályozza a helyi önkormányzati kitüntetéseket és elismerő címeket, illetve azok adományozásának rendjét.

(2) A Képviselő-testület önkormányzati rendeletben szabályozza az önkormányzati jelképek felsorolását, leírását és használatuk módját.

**4. §**

Az Önkormányzat együttműködési megállapodás keretében kölcsönösségen alapuló kapcsolatot tart fenn a Német Szövetségi Köztársaság Rheinstetten városának és a Román Köztársaság Gyergyószárhegy (Lazarea) városának önkormányzatával.

**2. A Képviselő-testület**

**5. §**

(1) A Képviselő-testület megválasztott tagjainak száma 11 fő. A Képviselő-testület tagjai: egyéni választókerületben megválasztott 8 fő, továbbá kompenzációs listáról mandátumhoz jutott 3 fő.

(2) A Képviselő-testület névjegyzékét e rendelet 1. melléklete tartalmazza.

(3) A Képviselő-testület állandó bizottságainak megnevezését és összetételét e rendelet 2. melléklete tartalmazza.

**6. §**

(1) A Képviselő-testület ellátja a jogszabályokban számára meghatározott feladat- és hatásköröket, valamint minden olyan helyi közügyet, amelyet törvény nem utal más szerv feladat-és hatáskörébe.

(2) Önkormányzati döntést a Képviselő-testület illetve annak felhatalmazására bizottsága, a polgármester és a jegyző, továbbá helyi népszavazás hozhat.

(3) A Képviselő-testületet a polgármester képviseli.

(4) A Képviselő-testület egyes hatásköreit az 3. melléklet szerint átruházza a polgármesterre.

(5) A Képviselő-testület egyes hatásköreit a 4. melléklet szerint átruházza bizottságaira.

(6)[[1]](#footnote-1) A Képviselő-testület egyes hatásköreit a 7. melléklet szerint átruházza a jegyzőre.

(7)[[2]](#footnote-2) A Képviselő-testület által átruházott hatáskör tovább nem ruházható. A Képviselő-testület az átruházott hatáskör gyakorlásához utasítást adhat.

**7. §**

(1) A Képviselő-testület a városfejlesztéssel, a helyi közszolgáltatásokkal, az alapvető intézményhálózat létrehozásával és működtetésével összefüggő hatásköreinek gyakorlását nem ruházhatja át.

(2) A Képviselő-testület kizárólagos hatáskörébe tartozik az Mötv. 42. §-ban foglaltakon túl:

1. felterjesztési jog gyakorlása;
2. az SZMSZ-ben meghatározott, minősített többségű döntést igénylő ügyekben történő döntéshozatal;
3. a Képviselő-testület által alapított gazdasági társaságokat érintő átalakítás, egyesülés, szétválás elhatározása; mérleg megállapítása és a nyereség felosztása; az ügyvezető megválasztása, visszahívása; a társasági szerződés módosítása és a társaság megszüntetése.

**8. §**

(1) A Képviselő-testület a helyi közszolgáltatások szervezésében, a helyi társadalom- és gazdaságszervező munkában együttműködik a Pest Megyei Önkormányzattal, valamint a társult önkormányzatokkal. A mindenkori helyi érdekeket szem előtt tartva részt vesz a megyei tervek és koncepciók egyeztetésében és kidolgozásában.

(2) A rendszeres kapcsolattartással összefüggő feladatokat a polgármester és a jegyző látja el, aki tevékenységéről – szükség szerint - tájékoztatja a Képviselő-testületet.

**3. A Képviselő-testület működése**

**9. §**

(1) A Képviselő-testület alakuló, rendes és rendkívüli ülést tart. Az alakuló ülésre vonatkozóan az Mötv. rendelkezéseit kell alkalmazni.

(2) A Képviselő-testület szükség szerint, de havonta legalább egy ülést tart. A nyári ülésszünet augusztus 1-től augusztus 31-ig tart.

(3) A Képviselő-testület ülését a polgármester, akadályoztatása esetén a polgármester általános helyetteseként megbízott alpolgármester hívja össze az Önkormányzat székhelyére. Egyidejű tartós akadályoztatásuk esetén az ülés összehívása és levezetése a Gazdasági Bizottság elnökének feladata. Amennyiben a tárgyalandó napirend vagy egyéb körülmény indokolja, a Képviselő-testület ülése a székhelyén kívül máshol is összehívható.

(4) A Képviselő-testület munkaterve alapján, rendszerint havonta, a hónap harmadik vagy negyedik keddjén tartja üléseit. Az ülés kezdésének időpontja 16.00 óra, helye a Vecsési Polgármesteri Hivatal Díszterme.

(5) A Képviselő-testület rendes ülését december hónapban a hónap második keddjén is tarthatja.

(6) A Képviselő-testület ülése az (4) bekezdésben foglalttól eltérő, az előző ülésen egyeztetett időpontra is összehívható.

**Közmeghallgatás**

**10. §**

(1) A Képviselő-testület szükség szerint, de évente legalább egy alkalommal – a munkaterv szerinti időben – közmeghallgatást tart, amelynek alkalmával az állampolgárok és a városban működő társadalmi szervezetek, egyesületek, civil szerveződések képviselői helyi közérdekű ügyekben kérdést tehetnek fel és javaslattal élhetnek.

(2) A kérdésekre a polgármester kijelölése alapján a kérdés címzettje, az illetékes bizottság elnöke vagy az alpolgármester a helyszínen vagy amennyiben a kérdés megválaszolása előzetes vizsgálatot igényel, úgy 15 napon belül írásban ad választ.

(3) A közmeghallgatás időpontját és helyét legalább 20 nappal korábban közzé kell tenni a Vecsési Tájékoztató című helyi lapban, az Önkormányzat honlapján és a polgármesteri hivatal hirdetőtábláján.

(4) A közmeghallgatásról jegyzőkönyv készül, amelynek tartalmára és készítésére vonatkozóan e rendelet 33. §-ban foglaltakat kell megfelelően alkalmazni.

**Rendkívüli ülés**

**11. §**

1. A rendkívüli ülést a települési képviselők egynegyedének, a testület bármely bizottságának, valamint a kormányhivatal vezetőjének indítványára a polgármester hívja össze.
2. A polgármester az indítvány benyújtásától számított 15 napon belüli időpontra köteles az ülést összehívni.
3. Rendkívüli sürgősséget igénylő, halaszthatatlan esetben a polgármester a Képviselő-testületet elektronikus úton (e-mailben) küldött írásbeli meghívóval, továbbá telefonon megküldött értesítéssel azonnali hatállyal is összehívhatja. Rendkívüli sürgősséget igénylő, halaszthatatlan esetnek minősül, ha a Képviselő-testületnek a hatáskörébe tartozó ügyben haladéktalanul döntenie kell és a döntés meghozatalának elmaradása hátrányos helyzetben hozná az Önkormányzatot.
4. A rendkívüli ülésen csak olyan napirendi pont tárgyalható, amely a rendkívüli ülés meghívójában szerepelt vagy amely miatt a testület ülését összehívták. A rendkívüli ülésen szereplő előterjesztésekben ki kell térni a rendkívüliség indokaira.

**12. §[[3]](#footnote-3)**

Az Önkormányzat tevékenységének és a város fejlesztésének irányvonalát, valamint a kiemelt célokat az Önkormányzat Gazdasági Programja, a város Hosszú Távú Településfejlesztési Koncepciója (TFK) és a város Integrált Településfejlesztési Stratégiája (ITS) és a Fenntartható Városfejlesztési Stratégia (FVS) tartalmazzák. A Gazdasági Program tervezetének előkészítéséről és a Képviselő-testület alakuló ülését követő fél éven belül történő előterjesztéséről a polgármester gondoskodik.

**Munkaterv**

**13. §**

1. A Képviselő-testület éves munkaterv szerint dolgozik.
2. A tárgyévi munkatervet a tárgyévet megelőző év utolsó rendes testületi ülésén a polgármester terjeszti a Képviselő-testület elé.
3. A munkatervet a polgármester irányításával a jegyző készíti el.
4. A munkaterv tartalmazza:
5. az ülésnapok és a közmeghallgatás tervezett időpontját;
6. az ülésnapokra tervezett napirendek címét, előterjesztőjét és az előkészítésért felelős személy vagy bizottság nevét.
7. A munkatervnek kötelezően tartalmaznia kell:
8. a következő évi költségvetés elfogadása;
9. [[4]](#footnote-4)
10. beszámoló az előző évi költségvetés teljesítéséről és a zárszámadás elfogadása;
11. az Önkormányzat által fenntartott intézmények vezetőinek beszámolói;
12. a helyi rendőrkapitány beszámolója;
13. az önkormányzat tulajdonában álló gazdálkodó szervezetek beszámolójának és következő évi üzleti tervének elfogadása;
14. közalapítványok beszámolója;
15. bizottságok beszámolói;
16. belső és ún. külső ellenőrzési beszámolók;
17. társulási beszámoló;
18. átmeneti gazdálkodásról szóló rendelet megalkotása.
19. A munkaterv elkészítéséhez javaslatot kell kérni a testületi tagoktól, a bizottságoktól, a jegyzőtől, a helyi nemzetiségi önkormányzatok testületétől és a polgármesteri hivatal osztályvezetőitől. A munkatervhez a javaslat leadási határideje minden év november 30-a.

**A képviselő-testületi ülés meghívója, meghívottak**

**14. §**

1. A Képviselő-testület ülését papír alapú vagy elektronikus úton küldött írásbeli meghívóval kell összehívni, amely tartalmazza az ülés időpontját, helyét, a tervezett napirendi pontokat és azok előterjesztőjét, valamint az adott napirendi pontok tárgyalásához meghívottak megjelölését. Ha az ülés tervezésénél már ismert, hogy egyes napirendi pontokat zárt ülésen kell tárgyalni, akkor ezt a meghívóban is fel kell tüntetni.
2. A meghívóhoz elektronikus úton - kivételes esetben papír alapon - mellékelni kell a kapcsolódó előterjesztéseket. A testületi ülésre szóló meghívót és előterjesztéseket úgy kell kézbesíteni, hogy azt a képviselők legkésőbb öt nappal az ülés előtt megkapják. Kivételes esetben az előterjesztések a testületi ülésen papír alapon is kioszthatóak.
3. A rendes és rendkívüli testületi ülés időpontjáról és tervezett napirendjéről a város lakosságát az Önkormányzat honlapján történő megjelentetésével kell tájékoztatni.

**15. §**

* 1. A képviselő-testületi ülésre – a képviselőkön kívül – tanácskozási joggal azokat kell meghívni, akiknek meghívását jogszabály előírja, továbbá akiknek meghívását a polgármester - az adott napirendi pont előterjesztője véleményének kikérése mellett - indokoltnak tartja.
  2. A Képviselő-testület ülésére tanácskozási joggal meg kell hívni a jegyzőt, a helyi nemzetiségi önkormányzatok elnökeit, valamint a járási hivatal vezetőjét.
  3. A testületi meghívót meg kell küldeni az önkormányzat törvényességi és szakmai felügyeletét ellátó hivatalnak is.
  4. A Képviselő-testület ülésén az önszerveződő közösségek és civil szervezetek képviselőit tanácskozási jog illeti meg a tevékenységi körüket érintő napirendek tárgyalásánál.

**Ülés nyilvánossága, zárt ülés**

**16. §**

1. A Képviselő-testület ülése – a (4) bekezdésben foglaltak kivételével - nyilvános, amelyen hallgatóként az erre kijelölt helyen bárki megjelenhet.
2. Ha a hallgatóság az ülést zavarja, figyelmeztetés után az elnök a rendzavarót az ülésterem elhagyására szólítja fel.
3. A sajtó képviselői számára a nyilvános ülésen való jelenlétet biztosítani kell. A nyilvános testületi ülésről kép-, videó- és hangfelvétel készülhet.
4. A Képviselő-testület zárt ülésére vonatkozó szabályokat az Mötv. 46. § (2) és (3) bekezdése állapítja meg.

**Ülésvezetés**

**17. §**

A polgármester a testületi-ülés vezetése során:

a) megnyitja, levezeti illetve határozatképtelenség esetén berekeszti az ülést;

b) megállapítja, hogy a Képviselő-testület ülésének összehívására az SZMSZ szabályainak megfelelően került sor;

c) megállapítja az ülés határozatképességét és az ülés időtartama alatt folyamatosan figyelemmel kíséri azt;

d) megadja a szót;

e) megvonja a szót attól a képviselőtől és más felszólalótól, aki a felszólalásra megállapított időkeretét túllépi vagy eltér a tárgytól;

f) fenntartja a tanácskozás rendjét, így

fa) a tanácskozás rendjének bármilyen módon való megzavarása az elnök rendreutasítását vonja maga után;

fb) ismételt figyelmeztetést követően - a képviselő, a jegyző, a nemzetiségi önkormányzat elnöke, valamint a könyvvizsgáló kivételével – kiutasítja a tanácsteremből a rendbontót;

fc) jegyzőkönyvi megrovásban részesítheti azt a képviselőt, aki az ülés vagy bármely személy méltóságát sértő kifejezést használ;

fd) az ülést határozott időre félbeszakíthatja, ha az ülésen olyan rendzavarás történik, amely az ülés folytatását lehetetlenné teszi; amennyiben a megszakított ülés a rendes ülésnapon nem folytatható, a polgármester az ülést ismét összehívja és azt ott kell folytatni, ahol abbamaradt.

g) javaslatot tesz napirendi pont tárgyalására illetve napirendi pontok összevont tárgyalására;

h) tárgyalási szünetet rendel el;

i) kezdeményezheti a testületi ülés elnapolását;

j) előterjeszti az ülés napirendjére vonatkozó javaslatot;

k) szavazást rendel el és megállapítja annak eredményét.

**Határozatképesség**

**18. §**

* 1. A Képviselő-testület akkor határozatképes, ha az ülésen a megválasztott képviselő-testületi tagoknak több mint a fele jelen van.
  2. Ha az ülés meghirdetett időpontját követő 30 percen belül a határozatképességhez szükséges létszámú képviselő nem jelent meg, akkor az ülést el kell napolni. Az ülést levezető elnök megállapítja a hiányzó képviselők névsorát, ezt követően kihirdeti az elnapolt ülés új időpontját, amelyről a távollevő képviselőket meghívó kiküldésével értesíteni kell.
  3. Amennyiben a képviselő-testületi ülés a szavazás előtt válik határozatképtelenné, úgy az elnök szünetet rendel el. A szünet alatt az elnök meggyőződik arról, hogy a határozatképtelenség okai elháríthatóak-e. A szünet elteltével az elnök az ülést folytatja és vagy megállapítja a határozatképességet vagy határozatképtelenség esetén az ülést berekeszti és intézkedik annak ismételt összehívásáról.

**Napirendek, előterjesztések**

**19. §**

(1) A Képviselő-testület a két ülés közötti időszak fontosabb eseményeiről szóló tájékoztatót, a lejárt határidejű határozatok végrehajtásáról szóló beszámolót első és második napirendi pontként – vita nélkül – tudomásul veszi.

(2) A Képviselő-testület az ülés napirendjéről vita nélkül, egyszerű szótöbbséggel határoz.

(3) Napirendi pont tárgyalásának elhalasztására az előterjesztő vagy bármely képviselő-testületi tag javaslatot tehet. A javaslattevő köteles indítványát indokolni. Az indítvány elfogadásáról a Képviselő-testület vita nélkül, egyszerű többséggel határoz.

(4) A napirendi pontok sorrendjét az alábbiak szerint célszerű meghatározni:

1. személyi kérdések;
2. rendeletalkotási javaslatok;
3. határozathozatalt igénylő előterjesztések;
4. beszámolók;
5. tájékoztatók;
6. interpellációk;
7. kérdések.

**20. §**

* 1. A Képviselő-testület elé kerülő előterjesztés lehet:

a) rendeletalkotásra vagy határozathozatalra vonatkozó javaslat;

b) beszámoló valamely feladat elvégzéséről vagy valamely szerv tevékenységéről;

c) tájékoztató anyag, amely tudomásulvételt igényel.

* 1. Napirendi pont előterjesztője lehet:

1. polgármester;
2. alpolgármester;
3. képviselő;
4. a Képviselő-testület bizottsága nevében annak elnöke;
5. jegyző;
6. nemzetiségi önkormányzatok nevében annak elnökei.
   1. Az előterjesztés kötelező tartalmi elemei:
7. az előterjesztés tárgyának tényszerű bemutatása;
8. az előzmények (a tárggyal kapcsolatosan hozott korábbi döntések, azok végrehajtásának eredménye);
9. jogszabályi hivatkozások;
10. javasolt döntési változatok és annak indokai;
11. a javasolt döntési változatok költségtényezői;
12. határozati javaslat vagy rendelettervezet;
13. annak jelzése, hogy mely bizottság tárgyalja;
14. a végrehajtásért felelő személy vagy szerv megjelölése határidő megjelölésével;
15. jegyző törvényességi ellenjegyzése, kivéve a tájékoztatót és beszámolót;
16. ha az előterjesztés olyan személyes adatot tartalmaz, amelynek nyilvánosságra hozatalához az érintett nem járul hozzá, ennek jelzése; továbbá ha államtitkot vagy szolgálati titkot tartalmaz, akkor a „titkos” minősítési jelölés.
    1. Az előterjesztések csak az érintett szakbizottságok véleményének, valamint a jegyző jogszerűségi észrevételeinek ismeretében tűzhetők napirendre. Az új képviselő-testület megválasztását követően legfeljebb egy hónapig az előterjesztéseket a testület bizottsági javaslatok nélkül is tárgyalhatja.
    2. A rendkívüli testületi ülésen benyújtandó előterjesztéseket előzetes bizottsági jóváhagyás nélkül is tárgyalhatja a Képviselő-testület.

**21. §**

A Képviselő-testületi ülésre az előterjesztést írásban kell benyújtani. Az írásbeli előterjesztést legkésőbb a Képviselő-testület ülését megelőző tizenkettedik napon kell a jegyzőhöz eljuttatni. Halaszthatatlan esetben a polgármester engedélyezheti az írásba foglalt előterjesztésnek és határozati javaslatnak ülésen történő kiosztását.

**Képviselő-testületi vita, felszólalások, módosító indítvány**

**22. §**

(1) A polgármester a napirendek sorrendjében minden előterjesztés felett külön-külön nyit vitát, amelynek során:

a)az előterjesztő a napirendhez a vita előtt legfeljebb öt percben szóbeli kiegészítést tehet, amely nem ismételheti meg az írásbeli előterjesztést, ahhoz képest új információkat (tényeket, adatokat, módosító indítványokat stb.) kell tartalmaznia;

b) az előterjesztőhöz a Képviselő-testület tagjai és a tanácskozási joggal részt vevők kérdéseket intézhetnek, amelyekre az előterjesztő köteles választ adni.

(2) A felszólalásokra a jelentkezés sorrendjében kerül sor, de a polgármester soron kívül felszólalást is engedélyezhet. A felszólalás időtartama legfeljebb két perc. Ha ugyanaz a személy, ugyanazon napirenddel kapcsolatban ismételten hozzászólásra jelentkezik, a polgármester a második és a további hozzászólásokat egy percre korlátozhatja. Az idő túllépése miatt az ülés vezetője megvonhatja a szót a felszólalótól.

(3) Az előterjesztő hozzászólásainak száma a vita során nem korlátozható.

(4) A Képviselő-testület hozzászólási jogot adhat a nem tanácskozási joggal jelenlévőnek is. E kérdésben vita nélkül, egyszerű többséggel dönt.

**23. §**

(1) A Képviselő-testület bizottsága, valamint a Képviselő-testület tagja a vita lezárásáig bármely előterjesztéshez módosító indítványt nyújthat be a Képviselő-testülethez.

(2) Az előterjesztő – figyelemmel a vitában elhangzottakra – az előterjesztésben szereplő javaslatot, illetve a módosító javaslatot benyújtó javaslatát a vita bezárásáig megváltoztathatja, vagy azt a szavazás megkezdéséig visszavonhatja.

**24. §**

(1) A polgármester, vagy bármely képviselő javasolhatja a napirendi pont tárgyalásának elnapolását.

(2) Ha az elnapolással az előterjesztő egyetért, a napirendi pont elnapolásáról a Képviselő-testület vita nélkül, egyszerű többséggel határoz.

(3) Ha az elnapolással az előterjesztő nem ért egyet, a vitát tovább kell folytatni.

**25. §**

(1) Ha a napirendi ponthoz több felszólaló nincs, a polgármester a vitát lezárja.

(2) A vita lezárására, a hozzászólások időtartamának korlátozására a testület bármely tagja javaslatot tehet. A javaslatról a testület vita nélkül határoz.

(3) A napirend vitáját az előterjesztő foglalja össze, egyúttal reagál az elhangzott észrevételekre és előadja az esetleges módosító indítványait.

(4) A vita bármelyik szakaszában, továbbá annak lezárása után a jegyző törvényességi észrevételt tehet.

(5) A képviselő-testületi ülésen megjelent polgárok véleményének meghallgatására bármely képviselő ügyrendi hozzászólás keretében tehet javaslatot.

**Ügyrendi javaslat**

**26. §**

(1) A képviselő a napirend megállapítása, valamint a napirendek tárgyalásakor soron kívül ügyrendi javaslatot tehet. Ügyrendi javaslatot az ülés vezetésével, a hozzászólások korlátozásával kapcsolatban illetőleg a vita lezárásával és a szavazás módjával összefüggésben lehet előterjeszteni a határozathozatalt megelőzően.

(2) Az ügyrendi javaslat előterjesztőjének az ülés elnöke ad szót maximum két percben.

(3) A javaslat ügyrendi jellegéről az (1) bekezdésben felsoroltak alapján az ülés levezető elnöke dönt. Az ügyrendi javaslatról a Képviselő-testület vita nélkül határoz. Határozathozatal közben csak a szavazás módjára tehető ügyrendi javaslat.

**Döntéshozatal**

**27. §**

(1) Az előterjesztésben szereplő és a vitában elhangzott határozati javaslatokat egyenként kell szavazásra bocsátani. Először – az elhangzás sorrendjében – a módosító indítványokról dönt a Képviselő-testület, majd a döntéséről végleges határozatot hoz. Ugyanezek a szabályok vonatkoznak a rendeletalkotás folyamatára is.

(2) A Képviselő-testület döntéshozatalából kizárható az, akit vagy akinek a hozzátartozóját az ügy személyesen érinti. A képviselő köteles bejelenteni a személyes érintettséget. A kizárásról az érintett képviselő kezdeményezésére vagy bármely képviselő-testületi tag javaslatára a Képviselő-testület minősített többséggel dönt. A kizárt képviselőt a határozatképesség szempontjából jelenlévőnek kell tekinteni.

(3) Szavazategyenlőség esetén a polgármester szünetet rendel el, majd újra elrendeli a szavazást.

(4) Minősített többség szükséges:

a) a rendeletalkotáshoz;

b) a Képviselő-testület szervezetének kialakításához és működésének meghatározásához, továbbá a törvény által hatáskörébe utalt választáshoz, kinevezéshez, megbízáshoz;

c) önkormányzati társulás létrehozásához, társuláshoz, érdekképviseleti szervezethez való csatlakozáshoz;

d) külföldi önkormányzattal való együttműködést rögzítő megállapodáshoz, nemzetközi önkormányzati szervezethez való csatlakozáshoz;

e) intézmény alapításához, átszervezéséhez és megszüntetéséhez;

f) az Mötv. 46. § (2) bekezdésének c) pontjában foglalt ügyben zárt ülés elrendeléséhez;

g) a polgármester elleni bírósági kereset benyújtásához;

h) a Képviselő-testület megbízatásának lejárta előtti önfeloszlatásához;

i) az SZMSZ-ben meghatározott egyéb ügyek eldöntéséhez;

j) minden, önkormányzati költségvetést érintő döntéshez;

k) kitüntetések, elismerő címek adományozásához.

(5) Egyszerű többséggel hozott döntéshez a jelenlévő képviselők több mint a felének „igen” szavazata szükséges. Minősített többséggel hozott döntéshez a megválasztott képviselők több mint a felének „igen” szavazata szükséges.

**28. §**

(1) A Képviselő-testület a döntéseit általában nyílt szavazással, kézfelemeléssel hozza meg. Szavazni a javaslat elfogadása esetén „igen”-nel, a javaslat elutasítása esetén „nem”-mel, továbbá „tartózkodom”-mal lehet. A zárt ülésen hozott határozatokat is nyilvános ülésen kell ismertetni.

(2) Nyílt szavazás esetén bármely képviselő indítványára egyszerű többséggel név szerinti szavazás rendelhető el. Név szerinti szavazás esetén a jegyző felolvassa a képviselő-testületi tagok névsorát, a képviselő válaszát „igen”-nel, „nem”-mel vagy „tartózkodom”-mal adja meg.

(3) Név szerinti szavazást kell tartani a Képviselő-testület megbízatásának lejártát megelőző feloszlásáról szóló testületi döntésről.

(4) A név szerinti szavazásról külön jegyzőkönyvet kell készíteni, amelyet hitelesítve a képviselő-testületi ülés jegyzőkönyvéhez kell csatolni.

(5) A nyílt szavazás eredményét a polgármester állapítja meg illetőleg – a szavazatok téves összeszámlálása miatti panasz esetén – elrendeli a szavazás megismétlését.

**29. §**

(1) A Képviselő-testület titkos szavazást tarthat azokban az ügyekben, amikor zárt ülés elrendelésének van helye. Lebonyolítására a testület 3 fős szavazatszámláló bizottságot választ a jelenlévő képviselők közül.

(2) A titkos szavazás az Önkormányzat hivatalos bélyegzőlenyomatával ellátott szavazólapon, urna igénybevételével történik.

(3) A titkos szavazásról külön jegyzőkönyvet kell készíteni, amelynek tartalmaznia kell:

a) a szavazás helyét, napját, kezdő és befejező időpontját,

b) a szavazatszámláló bizottság tagjainak nevét és tisztségét,

c) a szavazás során felmerült körülményeket,

d) a szavazás eredményét.

(4) A titkos szavazásnál szavazategyenlőség esetén a szavazás megismétléséről, illetve elhalasztásáról – annak konkrét idejének megjelölésével – azonnal dönteni kell. A szavazás újabb szavazategyenlőség esetén azonnal megismételhető.

**Képviselő-testületi határozatok nyilvántartása**

**30. §**

(1) A Képviselő-testület határozatait évenként folyamatos sorszámmal és évszámmal, valamint a kihirdetés dátumával (hónap, nap) kell ellátni.

(2) A határozatokat a képviselő-testületi ülést követő öt munkanapon belül át kell adni vagy el kell küldeni a végrehajtásért felelős személyeknek és szerveknek.

(3) A polgármester – a végrehajtásért felelősök közreműködésével – havonta köteles elkészíteni a határozatok végrehajtásával kapcsolatos előterjesztéseket, jelentéseket és azokat a Képviselő-testület elé kell terjesztenie.

**Interpelláció**

**31. §**

(1) A Képviselő-testület tagjai a polgármesterhez, az alpolgármesterekhez, a bizottságok elnökeihez, valamint a jegyzőhöz önkormányzati ügyekben szóban vagy írásban interpellációt terjeszthetnek elő. Interpellációt valamely döntés végrehajtása tárgyában vagy intézkedés elmulasztása esetén lehet előterjeszteni.

(2) Az interpellációt a polgármesternél legkésőbb az ülést megelőző napon 16.00 óráig írásban kell benyújtani A polgármester az interpellációt haladéktalanul továbbítja a címzettnek.

(3) Az érintettnek csak abban az esetben kell az ülésen választ adnia, ha a válaszadás előzetes vizsgálatot nem igényel. Ellenkező esetben a soron következő testületi ülésen írásban kell választ adni. Ha az interpelláló képviselő az ülésen nincs jelen, az interpellációt elnapoltnak kell tekinteni.

(4) A Képviselő-testület ülésén az interpellációra adott válasz elfogadásáról először az interpelláló nyilatkozik. Ha az interpellációra adott választ az interpelláló nem fogadja el, a Képviselő-testület vita nélkül egyszerű szótöbbséggel dönt az elfogadásról vagy a kérdés további napirenden tartásáról. Amennyiben a Képviselő-testület az interpellációra adott választ elutasítja, elrendeli az interpelláció tárgyának részletes kivizsgálását, melybe az interpelláló képviselőt is be kell vonni. A tárgy szerint illetékes bizottság véleményével, el nem fogadott interpellációk című napirendi pontként kerül megtárgyalásra a soron következő képviselő-testületi ülésen.

**Kérdés**

**32.§**

* 1. A képviselő a polgármestertől, alpolgármestertől, a jegyzőtől, valamint a bizottsági elnököktől önkormányzati ügyekben a testületi ülésen szóbeli felszólalás keretében is kérhet felvilágosítást. A kérdés minden olyan képviselő-testületi feladat- és hatáskörbe tartozó ügyre vonatkozó tudakozódás, mely formailag és tartalmilag nem sorolható az interpelláció fogalomkörébe.
  2. A kérdezett a választ 15 napon belül írásban köteles megadni a kérdezőnek, amelyről a soron következő testületi ülésen a polgármester tájékoztatást ad.
  3. A kérdést és az arra adott választ illetően határozathozatalnak és vitának helye nincs.

**Képviselő-testületi ülés jegyzőkönyve**

**33. §**

(1) Az Mötv. 52. § (1) bekezdése szerinti jegyzőkönyv egy példányban készül.

(2) A Képviselő-testület üléséről készített jegyzőkönyvhöz csatolni kell a meghívót és mellékleteit, az elfogadott rendeleteket és a jelenléti ívet.

(3) A Képviselő-testület ülés jegyzőkönyvének elkészítéséről a jegyző köteles gondoskodni. A jegyzőkönyvet a polgármester és a jegyző írja alá.

(4) A képviselő-testületi ülésről készült jegyzőkönyv példányát a jegyző kezeli, évente bekötteti és elhelyezi a polgármesteri hivatal irattárában.

(5) A zárt ülésről az (1)–(3) bekezdésben foglaltak szerint külön jegyzőkönyvet kell készíteni. A jegyzőkönyvből az állampolgárok csak az érdemi döntést ismerhetik meg.

**4. A rendeletalkotás**

**34. §**

A Képviselő-testület az Alaptörvény 32. cikk (2) bekezdésében kapott felhatalmazás alapján a törvény által nem szabályozott helyi társadalmi viszonyok rendezésére, továbbá törvény felhatalmazása alapján – annak végrehajtására – önkormányzati rendeletet alkot az állampolgárokat érintő egyes ügyek helyi szabályozása érdekében.

**35. §**

(1) Önkormányzati rendelet megalkotását kezdeményezheti:

a) a Képviselő-testület tagja;

b) az Önkormányzat bizottságai;

c) a polgármester, az alpolgármesterek;

d) a jegyző;

e) a nemzetiségi önkormányzat testülete.

(2) Az önkormányzati rendelettervezet elkészítése a jegyző feladata.

(3) A rendelettervezet előkészítése és Képviselő-testület általi elfogadása az alábbiak szerint történik:

a) a Képviselő-testület – a lakosság szélesebb körét érintő rendeletek előkészítésénél – elveket, szempontokat állapíthat meg;

b) a rendelettervezetet a polgármesteri hivatal tárgy szerint érintett szervezeti egysége készíti el;

c) a tervezetet megvitatás céljából a Pénzügyi Bizottság, továbbá a tárgy szerinti bizottság elé kell terjeszteni, amely azt – esetleg együttesen tartott ülésen – megvitatja. Erre az ülésre a jegyzőt és szükség szerint más külső szakembereket is meg kell hívni.

d) az előterjesztő – a polgármester és a bizottságok egyetértése esetén – a rendelet-tervezetet indokolással együtt a Képviselő-testület elé terjeszti;

e) a testületet tájékoztatni kell az előkészítés és véleményezés során javasolt, de a tervezetbe be nem épített javaslatokról, utalva a mellőzés indokaira is.

(4) A rendelet hiteles, végleges szövegét a jegyző állítja össze. A rendeletet a polgármester és a jegyző írja alá.

(5) A Képviselő-testület rendeleteit évenként folyamatos sorszámmal és évszámmal, valamint a kihirdetés dátumával (hónap, nap) kell ellátni a következő minta szerint:

*„Vecsés Város Önkormányzata Képviselő-testületének ...../.... (hónap nap) önkormányzati rendelete, a rendelet tárgyának megjelölésével”*

(6) Az önkormányzati rendeletre fel kell vezetni a kihirdetés dátumát és 15 napra ki kell függeszteni a polgármesteri hivatal hirdetőtáblájára, ezzel egyidejűleg meg kell jelentetni az Önkormányzat hivatalos honlapján.

(7) A jegyző gondoskodik a rendeletek nyilvántartásáról, szükség esetén kezdeményezi a rendeletek módosítását vagy hatályon kívül helyezését.

**5. A Képviselő-testület bizottságai**

**36. §**

(1) A Képviselő-testület állandó bizottságot illetőleg meghatározott önkormányzati ügy vitelére, kivizsgálására a polgármester vagy a megválasztott képviselők egynegyedének javaslatára ideiglenes bizottságot vagy munkacsoportot hozhat létre. Az ideiglenes bizottság meghatározott idő elteltével vagy a feladat elvégzése után automatikusan megszűnik, létszámát a testület határozza meg. Az ideiglenes bizottság elnökének és tagjainak a tagságért külön javadalmazás nem állapítható meg.

(2) A Képviselő-testület bizottságai előkészítő, véleményező, javaslattevő, szervező és ellenőrzési feladatokat ellátó – a Képviselő-testület által döntési jogkörrel felruházható –, egymással mellérendeltségi viszonyban álló önkormányzati szervek.

(3) Az állandó és ideiglenes bizottság (a továbbiakban: bizottság) elnökét és tagjainak több mint a felét a települési képviselők közül kell megválasztani. A polgármester, az alpolgármester és a polgármesteri hivatal köztisztviselője nem lehet bizottság elnöke, illetve tagja.

(4) A bizottság elnökét, valamint képviselő és nem képviselő tagjait a polgármester javaslatára a Képviselő-testület választja meg.

(5) A bizottságok képviselő és nem képviselő tagjainak jogai és kötelezettségei a bizottsági működéssel összefüggésben azonosak. A bizottságok nem képviselő tagját vagyonnyilatkozat-tételi kötelezettség terheli.

(6) A képviselő több bizottság tagjának is megválasztható.

**37. §**

(1) Az állandó és ideiglenes bizottság a belső működési szabályait tartalmazó ügyrendjét – az Mötv. és az SZMSZ keretei között – maga állapítja meg. A Képviselő-testület állandó bizottságainak feladat- és hatáskörét megállapító felsorolást a rendelet 5. számú melléklete tartalmazza.

(2) A bizottság munkaterv alapján működik. A Képviselő-testület a munkatervében meghatározza azokat az előterjesztéseket, amelyeket bizottság nyújt be, illetve azokat, amelyek csak a bizottság állásfoglalásával nyújthatók be a Képviselő-testülethez. E meghatározott előterjesztéseket az adott bizottságnak kötelessége megtárgyalni és álláspontját ismertetnie kell a képviselő-testületi ülésen.

(3) A Képviselő-testület bármely tagja javaslatot tehet a bizottságnak valamely témakör megtárgyalására. A bizottság elnöke az indítványt a bizottság következő ülése elé terjeszti, amelyre köteles meghívni az indítványozó képviselőt.

**38. §**

(1) A bizottság ülését az elnök hívja össze és vezeti. Az ülést a bizottság elnöke úgy köteles összehívni, hogy az előterjesztéseket és a meghívót legalább az ülést megelőző három nappal kézhez kapják az érdekeltek. Bizottsági rendes ülést csak a bizottság által kijelölt ülésnapra lehet kitűzni.

(2) A bizottságot három napon belüli időpontra össze kell hívni a Képviselő-testület határozata alapján, illetve a polgármester, vagy a bizottsági tagok több mint egynegyedének napirendi javaslatot is tartalmazó indítványára.

(3) A bizottsági ülésekre állandó meghívott a polgármester, az alpolgármesterek és a jegyző.

(4) A bizottság működésére, határozatképességére és határozathozatalára a Képviselő-testületre vonatkozó szabályokat kell – megfelelően – alkalmazni.

**39. §**

(1) A bizottság a feladat- és hatáskörébe tartozó kérdésekben egyszerű többséggel hoz döntést.

(2) A bizottság átruházott hatáskör gyakorlása során minősített többséggel – határozati formában – dönt.

(3) A bizottság a Képviselő-testület feladat- és hatáskörébe tartozó téma előkészítésekor (javaslattétel, véleményezés) állásfoglalást alakít ki.

(4) A bizottsági határozat jelölése: a határozat sorszáma / évszám, hónap, nap, a bizottság betűjele.

(5) A bizottság üléseiről jegyzőkönyvet kell készíteni, amely az elhangzott felszólalások rövid ismertetését, a hozott döntést, valamint a kisebbségi véleményeket tartalmazza. A jegyzőkönyvet a bizottság elnöke és egy tagja írja alá.

(6) A jegyzőkönyv elkészítésére a Képviselő-testület ülésére vonatkozó szabályokat kell – megfelelően – alkalmazni.

**6. A polgármester, alpolgármester, jegyző és aljegyző**

**40. §**

(1) A polgármester a megbízatását főállásban látja el.

(2) A polgármesterrel kapcsolatos munkáltatói jogokat a Képviselő-testület gyakorolja, illetményét a mindenkori jogszabályi előírások szerint állapítja meg.

(3) A polgármester jutalmát a Pénzügyi Bizottság javaslatára a Képviselő-testület állapítja meg.

(4) A polgármester – a Képviselő-testület által átruházott hatáskörein túlmenően - a mindenkori jogszabályi előírásoknak megfelelően látja el feladatait.

(5) A polgármester a polgármesteri hivatalban minden páratlan hét csütörtökjén 9.00 órától 12.00 óráig ügyfélfogadást tart.

**41.§**

(1) A polgármester városvezetői munkájának támogatására tanácsadót alkalmazhat. A tanácsadó díjazása nem haladhatja meg a társadalmi megbízatású alpolgármester részére adható illetmény mindenkori összegét.

(2) Tanácsadó csak olyan személy lehet, aki legalább két cikluson keresztül polgármesteri tisztséget töltött be az Önkormányzatnál.

**42. §**

(1) A Képviselő-testület – saját tagjai közül a polgármester javaslatára, titkos szavazással és minősített többséggel a Képviselő-testület megbízatásának időtartamára – egy alpolgármestert választ, aki főállású vagy társadalmi megbízatású alpolgármesterként látja el feladatát.

(2) A Képviselő-testület – a polgármester javaslatára, titkos szavazással és minősített többséggel a Képviselő-testület megbízatásának időtartamára – társadalmi megbízatású alpolgármestert választhat, aki a polgármestert a testület elnökeként nem helyettesítheti, de az üléseken tanácskozási joggal részt vesz. A nem a képviselő-testület tagjai közül választott alpolgármester jogállására egyebekben a képviselő-testület tagjai közül választott alpolgármesterre vonatkozó szabályokat kell alkalmazni.

(3) Az alpolgármesterekkel kapcsolatos munkáltatói jogokat a polgármester gyakorolja.

**43. §**

(1) A jegyző vezeti a Képviselő-testület hivatalát, ebben a feladatkörében:

a) gondoskodik az Önkormányzat működésével kapcsolatos feladatok ellátásáról;

b) a hatáskörébe tartozó ügyekben szabályozza a kiadmányozás rendjét;

c) gyakorolja a munkáltatói jogokat a Képviselő-testület hivatalának köztisztviselőit illetően, de a kinevezéshez, vezetői megbízáshoz, felmentéshez, a vezetői megbízás visszavonásához, jutalmazáshoz – a polgármester által meghatározott körben – a polgármester egyetértése szükséges;

d) döntésre előkészíti a polgármester hatáskörébe tartozó hatósági ügyeket;

e) dönt azokban a hatósági ügyekben, amelyeket a polgármester ad át;

f) tanácskozási joggal vesz részt a Képviselő-testület, és a Képviselő-testület bizottságának ülésén;

g) köteles jelezni a Képviselő-testületnek, a bizottságnak és a polgármesternek, ha a döntésüknél jogszabálysértést észlel;

h) előkészíti a képviselő-testületi ülés és a bizottságok elé kerülő előterjesztéseket, ellátja a testület, valamint a bizottságok szervezési és ügyviteli tevékenységével kapcsolatos feladatokat, gondoskodik a testületi ülés jegyzőkönyvének elkészítéséről,

i) rendszeresen tájékoztatja a polgármestert, a Képviselő-testületet és a bizottságokat az Önkormányzat munkáját érintő új vagy módosított jogszabályokról, a polgármesteri hivatal munkájáról;

j) ellátja a Képviselő-testület által hozott rendeleteket érintő deregulációs tevékenységet, figyelemmel a jogharmonizációs követelményekre is;

k) gondoskodik az SZMSZ mellékleteinek naprakész állapotban tartásáról;

l) dönt a hatáskörébe utalt ügyekben.

(2) A jegyző a polgármesteri hivatalban minden héten, csütörtökön 9.00 órától 12.00 óráig ügyfélfogadást tart.

(3) A jegyzőt az aljegyző helyettesíti, ellátja a jegyző által meghatározott feladatokat.

(4) A jegyzői és aljegyzői tisztség egyidejű betöltetlensége illetve tartós akadályoztatásuk esetére a jegyzői feladatokat – legfeljebb hat hónap időtartamra – a polgármesteri hivatal titkárságvezetője látja el.

**7. Az önkormányzat és a nemzetiségi önkormányzatok kapcsolata**

**44. §**

(1) A helyi közoktatás, a helyi média, a helyi hagyományápolás és kultúra, valamint a kollektív nyelvhasználat körében a nemzetiségi lakosságot ebben a minőségében érintő rendelet csak a helyi nemzetiségi önkormányzat egyetértésével alkotható meg.

(2) Az (1) bekezdésben foglaltakon túlmenően a helyi nemzetiségeket érintő helyi közügyek szabályozásának előkészítése során a nemzetiségi önkormányzatokat véleményezési jog illeti meg.

(3) A nemzetiségek jogairól szóló törvényben és az előző bekezdésekben felsoroltakhoz kapcsolódó egyetértő nyilatkozat és vélemény kellő időben történő beszerzéséről a polgármester gondoskodik.

(4) Az Önkormányzat biztosítja a helyi nemzetiségi önkormányzatok működésének feltételeit és az SZMSZ 6. mellékletét képező közigazgatási szerződés[[5]](#footnote-5) tervezete alapján ellátja az ezzel kapcsolatos legfontosabb teendőket.

(5) A nemzetiségi önkormányzatok gazdálkodásának végrehajtó szerve a polgármesteri hivatal. A közigazgatási szerződés[[6]](#footnote-6) tartalmazza a gazdálkodás végrehajtására vonatkozó részletes előírásokat.

(6) A nemzetiségi önkormányzatok kezdeményezését a Képviselő-testület köteles a soron következő rendes testületi ülésen napirendre tűzni.

**8. Záró rendelkezések**

**45. §**

(1) Ez a rendelet a kihirdetését követő napon lép hatályba.

(2) E rendelet hatálybalépésével egyidejűleg hatályát veszti Vecsés Város Önkormányzata Képviselő-testületének a Képviselő-testület Szervezeti és Működési Szabályzatáról szóló 12/2014. (XI.21.) önkormányzati rendelete.

**Vecsés, 2019. december 10.**

|  |  |
| --- | --- |
|  |  |
| **Szlahó Csaba**  **polgármester** | **Mohainé Jakab Anikó**  **jegyző** |

**A rendelet kihirdetve 2019. december 12-én: Mohainé Jakab Anikó**

**jegyző**

1. **melléklet a 19/2019. (XII.12.) önkormányzati rendelethez**

Vecsés Város Önkormányzata Képviselő-testületének összetétele a helyi önkormányzati képviselők és polgármesterek 2019. október 13-i választásának eredményei alapján:

Polgármester: **Szlahó Csaba** **FIDESZ-KDNP**

Egyéni választókerületben (röv.: vk.) mandátumot nyert képviselők:

1. vk.: **Skribekné Komár Ágnes** FIDESZ-KDNP
2. vk.: **Szlahó Csaba** FIDESZ KDNP
3. vk.: **Frühwirthné Halász Melinda** FIDESZ-KDNP
4. vk.: **dr. Lugosi Mária** FIDESZ-KDNP
5. vk.: **Várszegi Csaba** FIDESZ-KDNP
6. vk.: **Kovács Márton** FIDESZ-KDNP
7. vk.: **Czibolya Zoltán** FIDESZ-KDNP
8. vk.: **Alattyányi István** FIDESZ-KDNP

Kompenzációs listán mandátumot nyert képviselők:

**Nagy Károly**  Demokratikus Koalíció

**Kalasovszky Bernadett** Momentum és Lehet Más a Politika

**Oláh László** Magyar Szocialista Párt

**2. melléklet a 19/2019. (XII.12.) önkormányzati rendelethez**

**Vecsés Város Önkormányzata Képviselő-testületének állandó bizottságai**

1. **Gazdasági Bizottság[[7]](#footnote-7)**

Elnök: Alattyányi István

Tagok: Czibolya Zoltán

Várszegi Csaba

Oláh László

Kovács Márton

Pintér Tibor

Kári József

Oroszi Gábor

dr. Vonnák Iván Péter

1. **Kulturális Bizottság[[8]](#footnote-8)**

Elnök: Dr. Lugosi Mária

Tagok: Kovács Márton

Alattyányi István

Skribekné Komár Ágnes

Kalasovszky Bernadett

Kis Tóth János

Lakner Brigitta

Horváthné Nedreu Klára

Fazekas Boglárka

1. **Sport Bizottság**

Elnök: Czibolya Zoltán

Tagok: Dr. Lugosi Mária

Kovács Márton

Nagy Károly

Seres Attila

Kabai Gabriella

Szabó Attila

1. **Környezetvédelmi Bizottság[[9]](#footnote-9)**

Elnök: Várszegi Csaba

Tagok: Czibolya Zoltán

Skribekné Komár Ágnes

Nagy Károly

Pintér Sándor

Antal Gergő

Oláh Petronella

1. **Pénzügyi Bizottság**

Elnök: Oláh László

Tagok: Várszegi Csaba

Alattyányi István

Kalasovszky Bernadett

Enyedi Edgár

Skribek Pál

ifj. Kortye Vilmos

1. **Szociális Bizottság**

Elnök: Skribekné Komár Ágnes

Tagok: Dr. Lugosi Mária

Czibolya Zoltán

Kalasovszky Bernadett

Oláh László

Matheisz Mártonné

Nagy Gyuláné

Horváthné Fehér Erzsébet

Lőrincz Ferencné

**3.melléklet a 19/2019. (XII.12.) önkormányzati rendelethez**

**A polgármester Képviselő-testület által átruházott hatáskörei az egyes önkormányzati rendeletekben foglaltakon túl**

1. Köznevelési, közművelődési ágazat:
2. óvodai felvételt elbíráló bizottságot szervez, ha az óvodába jelentkezők száma meghaladja a felvehető gyermekek számát;
3. ellenőrzi a házirend, valamint más belső szabályzatok elfogadására előírt eljárási rendelkezések betartását;
4. ellenőrzi a gyermekbalesetek megelőzése érdekében tett intézkedéseket;
5. Mezőgazdasági ágazat:
6. gondoskodik a településen az állati hullák ártalmatlanná tételével kapcsolatos feladatok ellátásáról;
7. gondoskodik a település belterületén a kóbor ebek befogásával, őrzésével, értékesítésével vagy megsemmisítésével, továbbá az emberre egészségügyi szempontból veszélyes, valamint az állatállomány egészségét veszélyeztető betegség tüneteit mutató ebek és macskák kártalanítás nélküli kiirtásával kapcsolatos feladatok ellátásáról.
8. [[10]](#footnote-10) Építésügyi feladatok:
   1. településképi véleményezéssel, településképi bejelentéssel kapcsolatos feladatok;
   2. települési kötelezéssel összefüggő feladatok, eljárások, településképi bírság kiszabása;
   3. főépítészi szakmai konzultációval összefüggő feladatok.

**4. melléklet a 19/2019. (XII.12.) önkormányzati rendelethez**

**A Képviselő-testület bizottságainak a Képviselő-testület által átruházott hatáskörei az egyes önkormányzati rendeletekben foglaltakon túl**

1. **Kulturális Bizottság:**
2. az érdekelt települési nemzetiségi önkormányzat bevonásával évente felméri a nemzetiség nyelvén folyó nevelés iránti igényt az érintett első óvodai nevelési évre beiratkozni szándékozók körében;
3. értékeli az országos könyvtári szakértői névjegyzékben szereplő szakértők közreműködésével a könyvtár szakmai tevékenységét;
4. köteles a szakfelügyelő munkáját elősegíteni és támogatni, felvilágosítást és adatokat megadni;
5. észrevételeket tehet a szakfelügyeleti jelentésre;
6. jóváhagyja a köznevelési és kulturális intézmények továbbképzési tervét
7. **Sport Bizottság**
8. véleményezi a helyi sportfejlesztési koncepciót;
9. a sportkoncepciós célkitűzésekkel összhangban együttműködik a helyi sportszervezetekkel, sportszövetségekkel.
10. **Gazdasági Bizottság**
11. részt vesz a területfejlesztési koncepciók és programok egyeztetésében;
12. védi a helyi építészeti örökséget.
13. **Környezetvédelmi Bizottság**
14. gondoskodik a település belterületén a növényvédelmi feladatok ellátásáról és ellenőrzéséről;
15. gondoskodik az állatok tartásáról szóló helyi rendelet végrehajtásával és ellenőrzésével kapcsolatos feladatokról;
16. gondoskodik a helyi környezet védelméről szóló rendelet végrehajtásával és ellenőrzésével kapcsolatos feladatokról;
17. gondoskodik a helyi rendkívüli levegőtisztasági szabályok végrehajtásával és ellenőrzésével kapcsolatos feladatokról;
18. tájékoztatást ad az önkormányzat által kiadni szándékozó környezetvédelmi tárgyú jogszabály tervezetekről.
19. **Szociális Bizottság**

tudomásul veszi a bölcsőde munkatervét

1. **Pénzügyi Bizottság**
2. nyilvántartja és ellenőrzi a polgármester és a képviselők vagyonnyilatkozatát;
3. jogosult a képviselői összeférhetetlenség kivizsgálására.

**5. melléklet a 19/2019. (XII.12.) önkormányzati rendelethez**

**A Képviselő-testület állandó bizottságainak feladat- és hatáskörei**

1. **Kulturális Bizottság**
2. előkészíti a köznevelési intézményekkel kapcsolatos fenntartói döntéseket;
3. javaslatokat dolgoz ki az óvodai ellátás fejlesztésére;
4. figyelemmel kíséri az óvodák, iskolák működését;
5. ellenőrzi a köznevelési ügyekkel kapcsolatos önkormányzati döntések végrehajtását;
6. a lakossági igények közvetítése érdekében kapcsolatot tart az óvodák és az iskolák vezetőivel;
7. véleményezi az önkormányzati fenntartású köznevelési intézmények vezetői állására benyújtott pályázatokat;
8. közreműködik a költségvetés előkészítésében és kimunkálásában;
9. javaslatot tesz a nevelési intézmények alapítására, átszervezésére, megszüntetésére, illetve alapító okiratának módosítására;
10. javaslatot tesz elbíráláshoz az óvodai felvételek esetében nagyobb létszámú gyermekek egyidejű jelentkezésekor;
11. javaslatot tesz tanulmányi ösztöndíjak létesítésére és a már meglévő ösztöndíjpályázatok elbírálására;
12. javaslatot tesz kitüntetés adományozására a beérkezett kezdeményezések, illetve saját elhatározása alapján;
13. állást foglal a nevelési, valamint a közművelődési intézmények névváltoztatási kérelmével kapcsolatban;
14. véleményt nyilvánít és javaslatot tesz a városban elhelyezésre kerülő képzőművészeti alkotásokkal kapcsolatban, közreműködik emlékművek állításának előkészítésében;
15. véleményezi és javasolja önkormányzati tulajdonú épületen képzőművészeti alkotások és emléktáblák elhelyezését;
16. javaslatot tesz képzőművészeti események, kiállítások támogatására;
17. javaslatot tesz és véleményt nyilvánít kulturális rendezvények megtartására, évfordulók megünneplésére, közreműködik a megtartásban és megünneplésben;
18. támogatja a kulturális programok megvalósítását;
19. véleményezi és javaslatot tesz utcanevek megváltoztatására, közterületek elnevezésére;
20. figyelemmel kíséri a város kulturális, művelődési, szellemi életét, elősegíti kezdeményezéseivel annak fejlődését;
21. véleményezi a testvérvárosi kapcsolatok keretén belüli kulturális tevékenységet, javaslatot tesz kulturális programok szervezésére, támogatja az ilyen rendezvényeket.
22. **Sport Bizottság**
23. előkészíti a képviselő-testületnek a sporttal kapcsolatos döntéseit;
24. feltárja a lakosságnak a szabadidő eltöltésével, a sportolási lehetőségekkel kapcsolatos igényeit, javaslatot tesz megvalósításukra;
25. figyelemmel kíséri a helyi sportegyesületek tevékenységeit;
26. véleményezi az egyesületek önkormányzati támogatásának szétosztását;
27. javaslatot tesz a sporttevékenységgel kapcsolatos költségvetési irányelvekre, költségvetési tételekre, azok módosítására;
28. javaslatot tesz a sporttevékenység területén helyi kitüntetések adományozására, más kitüntetésekre való felterjesztésekre;
29. javaslatot tesz az önkormányzat kapcsolatrendszerének fejlesztésére a sport területén;
30. figyelemmel kíséri a sportkoncepcióból adódó aktuális feladatokat és azok megvalósulását;
31. elkészíti a városi sporttevékenység helyzetére vonatkozó felméréseket, beszámolókat, elemzéseket;
32. figyelemmel kíséri az önkormányzat tulajdonában álló sporttelep és műfüves pályák működését;
33. véleményezi a sporttelep üzemeltetésével kapcsolatos javaslatokat;
34. véleményezi a sporttevékenységgel összefüggő helyiség- és ingatlanhasznosítási javaslatokat, beruházási és felújítási javaslatokat;
35. véleményezi a kiemelt jelentőségű önkormányzati sportrendezvények programját;
36. ellenőrzi a képviselő-testület sporttevékenységgel kapcsolatos döntéseinek és rendezvénytervének végrehajtását.
37. **Gazdasági Bizottság**
38. véleményezi az Önkormányzat gazdasági programját, költségvetési tervezetét, a költségvetés módosításait és a zárszámadást;
39. figyelemmel kíséri és ellenőrzi az önkormányzati vagyon felmérését, nyilvántartásba vételét, a törzsvagyon kimutatását; előkészíti, véleményezi az Önkormányzat egységes vagyonkezelési koncepcióját;
40. véleményezi a gazdasági, pénzügyi kihatású előterjesztéseket; az Önkormányzatot érintő vállalkozásfejlesztési elképzeléseket;
41. előkészíti az Önkormányzat gazdasági társaságba való részvételre irányuló előterjesztéseket, javaslatot tesz a társaságban az Önkormányzatot képviselő személyre;
42. javaslatot tesz az önkormányzati vagyon kezelésére, működtetésére;
43. javaslatot dolgoz ki az Önkormányzat bérlet útján hasznosítható vagyontárgya bérleti díjaira;
44. közreműködik a vállalkozásbarát környezet kialakításában, javaslatot tesz az ezt elősegítő és szükséges intézkedések megtételére;
45. javaslatot tesz tenderek kiírására, illetve véleményt nyilvánít ezekről;
46. véleményezi az önkormányzati tulajdon elidegenítését, cseréjét, megterhelését, vállalkozásba való bevitelét, illetve más célú hasznosítását;
47. véleményt nyilvánít a koncesszióba adás lehetőségéről;
48. a Pénzügyi Bizottság egyetértésével dönt a jóváhagyott előirányzatok közötti átcsoportosításról a Képviselő-testület által meghatározott keretek között;
49. véleményezi az önkormányzati tulajdonú cég üzleti tervének elfogadását;
50. véleményezi az éves beszámolókat;
51. javaslatot tesz az életjáradéki szerződések megkötésére;
52. javaslatot tesz az intézményi beruházások megvalósítására;
53. javaslatot tesz a térfigyelő rendszer bővítésére;
54. javaslatot tesz az éves vis maior keret felhasználására;
55. javaslatot tesz a civil szervezetek támogatására;
56. részt vesz a kül- és belterületi szabályozási terv kidolgozásában, módosításában; véleményezi a szabályozási tervek előkészítését, a meglevő rendezési tervek továbbfejlesztését ill. szükség szerint a módosított rendezési tervek kidolgozását;
57. figyelemmel kíséri a település köz- és forgalmi rendjét, a helyi közlekedés alakulását;
58. támogatja a közbiztonságot és közlekedésbiztonságot érintő kezdeményezéseket; segíti és támogatja a közbiztonsággal és közlekedésbiztonsággal összefüggő feladatok ellátásának segítésére irányuló civil törekvéseket
59. javaslatot tesz a rendőrség, polgárőrség, közterület-felügyelet együttműködésének továbbfejlesztésére.
60. **Környezetvédelmi Bizottság**
61. előkészíti a Képviselő-testületnek a mezőgazdasággal és környezetvédelemmel kapcsolatos döntéseit;
62. részt vesz a kül- és belterületi szabályozási terv kidolgozásában és módosításában;
63. véleményezi a szabályozási tervek előkészítését, továbbá a meglévő rendezési tervek továbbfejlesztését, illetve szükség szerint a módosított rendezési tervek kidolgozását;
64. figyelemmel kíséri a település forgalmi rendjét, a helyi közlekedés alakulását;
65. véleményezi a helyi közutak forgalmi rendje alakításának környezetvédelmi vonatkozásait;
66. figyelemmel kíséri az ivóvízellátást, szennyvízelvezetést- és tisztítást, ezekkel kapcsolatban intézkedést kezdeményez, javaslatot tesz;
67. javaslatot tesz a közműfejlesztésre, közreműködik annak előkészítésében és kimunkálásában, véleményezi azt;
68. véleményt nyilvánít önkormányzati tulajdonú földek elidegenítésével kapcsolatos szabályozás tervi és környezetvédelmi kérdésekben;
69. véleményezi az önkormányzati terület felhasználásokat, beruházásokat;
70. kapcsolatot tart az illetékes környezetvédelmi hatóságokkal;
71. gondoskodik a környezetszennyezés forrásainak feltárásáról, a környezeti károk elhárítását szolgáló programok kidolgozásáról;
72. figyelemmel kíséri a környezeti veszéllyel járó tevékenységeket;
73. a környezeti károk elhárítása érdekében szervezi az érdekelt szervezetek együttműködését;
74. véleményt nyilvánít a környezetvédelmi érdekeket érintő ügyekben;
75. javaslatot tesz környezetvédelmi kérdésekben és véleményezi az ide tartozó elgondolásokat;
76. véleményezési jogot gyakorol a környezet elemeit érintő kérdésekben (levegőtisztaság, ivóvízellátás, zöld felületek védelme, telepített környezet védelme, zajvédelem);
77. véleményt nyilvánít a művelési ág meghatározásánál;
78. véleményezi a környezetvédelmi tárgyú rendeletek tervezetét;
79. együttműködik a Polgármesteri Hivatal Közbiztonsági és Környezetvédelmi Osztályával;
80. közreműködik a költségvetés előkészítésében és kimunkálásában;
81. támogatja a költségvetési rendelet megalkotása után felmerülő környezetvédelemmel kapcsolatos programok megvalósítását és a kezdeményezéseket;
82. véleményezi az önkormányzati környezetvédelmi alappal való rendelkezést, annak mértékére és felhasználására javaslatot tesz;
83. meghatározza az éves költségvetés keretén belül a környezetvédelem tárgyköréhez tartozó pályázatok feltételeit, azok elnyerésére pályázatot ír ki, valamint elbírálja a benyújtott pályázatokat;
84. leadott hatáskörben dönt a pályázatokról;
85. ellátja a Képviselő-testület által meghatározott egyéb feladatokat.
86. **Szociális Bizottság**
87. köteles – tekintet nélkül hatáskörére és illetékességére – önkormányzati segélyt, étkeztetést, illetve szállást biztosítani az arra rászorulónak, ha ennek hiánya az életet, testi épséget veszélyezteti;
88. szociális rászorultság esetén a jogosult számára önkormányzati segélyt állapít meg;
89. figyelemmel kíséri és ellenőrzi a szociális és gyermekvédelmi ellátásokról, valamint a térítési díjakról szóló önkormányzati rendeletek rendelkezéseinek végrehajtását;
90. előkészíti a szociális, gyermekvédelmi és egészségügyi intézményekkel kapcsolatos fenntartói döntéseket;
91. feltárja a szociális, gyermekvédelmi és egészségügyi intézményekkel kapcsolatban a városban jelentkező igényeket, javaslatokat dolgoz ki az intézményrendszer és az ellátás fejlesztésére;
92. figyelemmel kíséri a szociális, gyermekvédelmi és egészségügyi intézmények működését;
93. ellenőrzi a szociális, gyermekvédelmi és egészségügyi intézményekkel kapcsolatos önkormányzati döntések végrehajtását;
94. a lakossági igények közvetítése érdekében kapcsolatot tart a szociális, gyermekvédelmi és egészségügyi intézmények vezetőivel;
95. véleményezi az önkormányzati fenntartású szociális, gyermekvédelmi és egészségügyi intézmények vezetői állására benyújtott pályázatokat;
96. közreműködik a költségvetés előkészítésében és kimunkálásában;
97. véleményezi a város szociális szolgáltatástervezési koncepcióját és a helyi esélyegyenlőségi programját;
98. javaslatot tesz a szociális, gyermekvédelmi és egészségügyi intézmények alapítására, átszervezésére, megszüntetésére, illetve alapító okiratának, szervezeti és működési szabályzatának módosítására;
99. javaslatot tesz az étkezési térítési díjak megállapítására, felülvizsgálatára;
100. javaslatot tesz a Bursa Hungarica ösztöndíj pályázatot benyújtók támogatására;
101. javaslatot tesz a szociális, gyermekvédelmi és egészségügyi intézményekben dolgozók elismerésére, kitüntetésére;
102. figyelemmel kíséri a város egészségügyi ellátottságát, a gyógyító-megelőző egészségügyi ellátást végző házi orvosi, fogorvosi szolgálat működését, a közegészségügy helyzetét;
103. javaslatot tesz a háziorvosi, gyermekorvosi, fogorvosi és a védőnői körzethatárok kialakítására és módosítására;
104. javaslatot tesz az orvos (házi orvos, fogorvos, gyermekorvos) szerződések módosítására, felülvizsgálatára;
105. figyelemmel kíséri a mozgáskorlátozottak, sztómások helyzetét, kapcsolatot tart a Mozgáskorlátozottak egyesületével és az ILCO Klubbal;
106. kapcsolatot tart a KOLPING Támogató Szolgálattal és a Magyar Vöröskereszt Pest Megyei Szervezetével (utcai gondozószolgálat) és véleményezi azok éves beszámolóját;
107. állást foglal a szociális, gyermekvédelmi és egészségügyi intézmények névváltoztatási kérelmével kapcsolatban;
108. ellátja a képviselő-testület által meghatározott egyéb feladatokat.
109. **Pénzügyi Bizottság**
110. az önkormányzatnál és intézményeinél véleményezi az éves költségvetési javaslatot és a végrehajtásáról szóló éves tervezeteit;
111. figyelemmel kíséri a költségvetési bevételek alakulását, különös tekintettel a saját bevételekre és a vagyonváltozás alakulására;
112. vizsgálja a hitelfelvétel indokait és gazdasági megalapozottságát, ellenőrizteti a pénzkezelési szabályzat megtartását, a bizonylati fegyelem érvényesülését;
113. figyelemmel kíséri jelen Szervezeti és Működési Szabályzat érvényesülését, szükség esetén javaslatot tesz annak módosítására;
114. képviselő és bizottsági tag felkérésére vizsgálja az adott bizottság jogszerű működését;
115. állást foglal a bizottságok hatásköri összeütközése esetén;
116. kivizsgálja a polgármestert, az alpolgármestert és a képviselőket érintő, etikai vonatkozású bejelentéseket, panaszokat és ezzel kapcsolatban intézkedést kezdeményez;
117. javaslatot tesz a polgármester alapbérének emelésére és a jutalmazására;
118. véleményezi az önkormányzati rendeletek tervezetét, vizsgálja az önkormányzati rendeletek gyakorlati érvényesülését és szükség esetén javaslatot tesz azok módosítására, hatályon kívül helyezésére;
119. véleményezi az önkormányzati alapítású alapítványok működésére és megszüntetésére vonatkozó javaslatokat, továbbá az önkormányzatnak alapítványhoz, egyesülethez vagy szövetséghez történő csatlakozását;
120. véleményezi az Önkormányzat által alapított gazdasági társaságok vezetőinek foglalkoztatásával kapcsolatos kérdéseket;
121. véleményezi önkormányzati érdekeltségű gazdasági társaság alapítását, megszűnését, átalakítását és annak indokoltságát;
122. véleményezi önkormányzati intézmény létrehozására illetve megszüntetésére vonatkozó javaslatokat;
123. vizsgálja a Képviselő-testület határozatainak, rendeleteinek törvényességét;
124. a Képviselő-testület felkérésére ellenőrzi más képviselő-testületekkel, testvérvárosokkal, gazdasági és pénzügyi szervezetekkel, szervekkel kötött megállapodások jogszerűségét;
125. véleményezi azokat az előterjesztéseket, amelyek érintik a költségvetést;
126. véleményezi a helyi adókról szóló rendelettervezetet és az adógazdálkodást;
127. javaslatot tesz hitelfelvételre és véleményezi az erre irányuló javaslatokat;
128. ellenőrzi a pénzügyi beszámolókat.

**6.melléklet a 19/2019. (XII.12.) önkormányzati rendelethez[[11]](#footnote-11)**

***Vecsés Város Önkormányzata Szervezeti és Működési Szabályzatának melléklete***

**Közigazgatási szerződés**

**Vecsés VárosÖnkormányzata, valamint Vecsés Város …….. Nemzetiségi Önkormányzata közötti együttműködésről**

**1. Bevezető**

Vecsés VárosÖnkormányzata és Vecsés Város ……….. Nemzetiségi Önkormányzata - figyelemmel a nemzetiségek jogairól szóló 2011. évi CLXXIX. törvény (a továbbiakban: Nek. tv.) 80. § alapján szerződést kötnek.

Vecsés Város ……….. Nemzetiségi Önkormányzata (a továbbiakban: nemzetiségi önkormányzat) gazdálkodásának végrehajtó szerve – jelen szerződés alapján – a Vecsési Polgármesteri Hivatal (a továbbiakban: Polgármesteri Hivatal).

**2. Az együttműködés területei és formái**

a) A helyi önkormányzat a helyi nemzetiségi ügyek ellátása körében biztosítja a nemzetiségi jogok érvényesülését, ellátja a település, a kulturális szolgáltatással, nyilvános könyvtári ellátással, muzeális intézmények fenntartásával, közművelődéssel, tájékoztatással, a nemzetiség szellemi, épített és tárgyi örökségével, írott és elektronikus sajtójával kapcsolatos helyi önkormányzati feladatokat.

b) A nemzetiségi önkormányzat a pénzügyi, ügyviteli, ügyintézési és egyéb alapvető feladatai egységes szabályok szerinti elvégzése, átláthatósága érdekében kapcsolódik a helyi önkormányzat által működtetetett – az állami informatikai rendszerrel összekapcsolható – informatikai rendszerhez, amely a folyamatos pénzügyi állami ellenőrzés eszközeként is szolgál.

c) A helyi önkormányzat a nemzetiségi önkormányzat részére – annak székhelyén – biztosítja az önkormányzati működés személyi és tárgyi feltételeit, továbbá gondoskodik a működéssel kapcsolatos végrehajtási feladatok ellátásáról. A jegyző vagy annak – a jegyzővel azonos képesítési előírásoknak megfelelő – megbízottja a helyi önkormányzat megbízásából és képviseletében részt vesz a nemzetiségi önkormányzat testületi ülésein és jelzi, amennyiben törvénysértést észlel. A helyi önkormányzat a mindenkori költségvetési helyzetének figyelembe vétele mellett a nemzetiségi önkormányzattal történő előzetes egyeztetést követően az adott évi költségvetési rendeletében – egyes feladatellátáshoz – pénzügyi támogatást biztosít.

d) A helyi önkormányzat polgármestere a nemzetiségi önkormányzattal történő kapcsolattartásra önkormányzati megbízottként (a továbbiakban: megbízott) a társadalmi megbízatású alpolgármestert jelöli ki.

e) A helyi önkormányzat a nemzetiségi önkormányzat részére az önkormányzati feladat ellátásához, működéséhez (a testületi, tisztségviselői, képviselői feladatok ellátásához) szükséges tárgyi, technikai eszközökkel felszerelt helyiség ingyenes használatát biztosítja. A helyiség infrastruktúrájához kapcsolódó rezsiköltségeket és fenntartási költségeket a helyi önkormányzat viseli, a telefonköltséget a nemzetiségi önkormányzat fizeti.

f) A helyi önkormányzat a Polgármesteri Hivatal *Titkárságán* keresztül biztosítja a levelezési, kézbesítési, gépelési, sokszorosítási feladatok ellátását, jegyzőkönyvek elkészítését és az ezzel járó költségek viselését.

g) A nemzetiségi önkormányzat gazdálkodásával összefüggő sajátos feladatokat a számviteli politika keretében elkészített - eszközök és források leltárkészítési és leltározási szabályzata, az eszközök és források értékelési szabályzata, a pénzkezelési szabályzat - továbbá a felesleges vagyontárgyak hasznosításának és selejtezésének szabályzata és a számlarend tartalmazza. A szabályzatok hatálya a nemzetiségi önkormányzatra is kiterjednek. *A Nemzetiségi Önkormányzat gazdálkodásának eljárási részletszabályait, és az ezeket végző személyek kijelölésének rendjét az aktuális Gazdálkodási Szabályzat tartalmazza.*

**3. A költségvetés elkészítésének és elfogadásának rendje**

***A helyi önkormányzat költségvetési rendeletének és a nemzetiségi önkormányzat költségvetési határozatának elkészítése***

a) A nemzetiségi önkormányzat kérésére a jegyző készíti elő a költségvetési határozat tervezetét, amelyet a nemzetiségi önkormányzat elnöke terjeszt a nemzetiségi önkormányzat képviselő-testülete elé.

b) A költségvetési határozat előkészítése során a jegyző a nemzetiségi önkormányzat költségvetési határozatához szükséges adatokat – a költségvetési törvényből adódó részletes információk rendelkezésre állást követően – közli a nemzetiségi önkormányzat elnökével.

c) A nemzetiségi önkormányzat költségvetési határozatának szerkezetére az Áht., valamint annak végrehajtásáról szóló 368/2011. (XII.31.) Korm. rendelet (röv. Ávr.) vonatkozó rendelkezéseit kell alkalmazni.

d) A helyi önkormányzat képviselő-testülete a nemzetiségi önkormányzat részére meghatározott támogatás mértékéről legkésőbb a központi költségvetésről szóló törvény kihirdetését követő negyvenötödik napig tájékoztatja a nemzetiségi önkormányzatot.

e) A jegyző által elkészített költségvetési határozat-tervezetet az elnök tárgyév február 15. napjáig benyújtja a nemzetiségi önkormányzat képviselő-testületének.

f) A nemzetiségi önkormányzat a képviselő-testület által jóváhagyott éves költségvetésről az államháztartás pénzügyi információs rendszere keretében adatszolgáltatást teljesít.

g) A Polgármesteri Hivatal a nemzetiségi önkormányzat határozat-tervezet képviselő-testület elé terjesztésének határidejét követő harminc napon belül adatot szolgáltat a Kincstár területileg illetékes szervéhez (a továbbiakban: Igazgatóság).

h) A nemzetiségi önkormányzat költségvetési határozatának előkészítéséért, az elfogadást követő adatszolgáltatások határidőben történő teljesítéséért Dakó Józsefné és Peregi Henrietta felelős.

i) A helyi önkormányzat a nemzetiségi önkormányzat költségvetésére vonatkozóan döntési jogosultsággal nem rendelkezik.

j) A helyi önkormányzat a nemzetiségi önkormányzat költségvetési határozata törvényességéért, bevételi és kiadási előirányzatainak megállapításáért és teljesítéséért, továbbá egymás kötelezettségvállalásiért és tartozásaiért nem felelős.

**4. A költségvetési előirányzatok módosításának rendje**

a) A nemzetiségi önkormányzat előirányzatai kizárólag a nemzetiségi önkormányzat költségvetési határozata alapján módosíthatók. Amennyiben a nemzetiségi önkormányzat az eredeti előirányzatain kívül többletbevételt ér el, bevételkiesése keletkezik, vagy kiadási előirányzatain belül átcsoportosítást hajt végre, abban az esetben módosítania kell költségvetési határozatát, melyről a nemzetiségi önkormányzat képviselő-testülete dönthet.

b) A nemzetiségi önkormányzat által végrehajtott előirányzat változásának határozat-tervezetét a jegyző készíti elő. Az év közben engedélyezett központi támogatások felhasználásáról, a saját hatáskörben végrehajtott, valamint a nemzetiségi önkormányzat költségvetési szervei által javasolt előirányzat-átcsoportosítások miatt a költségvetési határozat módosításáról a jegyző által történő előkészítése után, az elnök előterjesztése alapján a nemzetiségi önkormányzat képviselő-testülete dönt.

c) A nemzetiségi önkormányzat képviselő-testülete – az első negyedév kivételével – negyedévenként, a döntése szerinti időpontokban, de legkésőbb az éves költségvetési beszámoló elkészítésének határidejéig (február 28-ig), december 31-i hatállyal módosítja a költségvetési határozatát. Ha év közben az Országgyűlés – a nemzetiségi önkormányzatot érintő módon – meghatározott hozzájárulások, támogatások előirányzatait zárolja, azokat csökkenti, törli, az intézkedés kihirdetését követően haladéktalanul a képviselő-testület elé kell terjeszteni a költségvetési határozat módosítását.

d) A nemzetiségi önkormányzat előirányzatairól és az abban bekövetkezett változásokról a Polgármesteri Hivatal dolgozói - Dakó Józsefné és Peregi Henrietta - nyilvántartást vezet.

**5. Beszámolási kötelezettség**

a) A nemzetiségi önkormányzat elnöke a nemzetiségi önkormányzat költségvetési határozatának teljesítéséről a képviselő-testületének jogszabályban meghatározott határidőig beszámol, melynek előkészítése Dakó Józsefné és Peregi Henrietta feladata.

b) A nemzetiségi önkormányzat kérésére a jegyző készíti elő a zárszámadási határozat tervezetét, amelyet a nemzetiségi önkormányzat elnöke a költségvetési évet követő negyedik hónap utolsó napjáig terjeszt a képviselő-testület elé.

**6. A költségvetési gazdálkodás szabályai**

a) A nemzetiségi önkormányzat operatív gazdálkodásának bonyolító szerve a Polgármesteri Hivatal Üzemeltetési Osztálya*,* amely a költségvetési szervekre vonatkozó gazdálkodási szabályok betartása mellett végzi feladatait.

b) A nemzetiségi önkormányzat operatív gazdálkodásával összefüggő döntési hatáskörök és ellenőrzési jogkörök gyakorlásának rendjét, felelőseinek és a helyettesítés rendjének meghatározását a Polgármesteri Hivatal kötelezettségvállalás, utalványozás, ellenjegyzés, érvényesítés, teljesítés igazolás rendjének szabályzata (továbbiakban: szabályzat) tartalmazza.

***6.1. Kötelezettségvállalás***

a) A nemzetiségi önkormányzat költségvetési határozatában szereplő előirányzatai terhére kizárólag a nemzetiségi önkormányzat elnöke vagy az általa írásban felhatalmazott nemzetiségi önkormányzati képviselő vállalhat kötelezettséget. A felhatalmazás, illetve a felhatalmazás visszavonása minden esetben csak írásban történhet.

b) A nemzetiségi önkormányzat nevében kötelezettséget vállalni az Ávr-ben foglalt kivételekkel csak pénzügyi ellenjegyzés után, a pénzügyi teljesítés esedékességét megelőzően, írásban lehet. A pénzügyi ellenjegyzőnek meg kell győződnie arról, hogy a szabad előirányzat rendelkezésre áll, a tervezett kifizetési időpontokban a pénzügyi fedezet biztosított és a kötelezettségvállalás nem sérti a gazdálkodásra vonatkozó szabályokat.

c) A nemzetiségi önkormányzat esetében nem szükséges előzetes írásbeli kötelezettségvállalás az olyan kifizetés teljesítéséhez, amely

ca) pénzügyi szolgáltatás igénybevételéhez kapcsolódik, vagy

cb) az Áht. 36. § (2) bekezdése szerinti egyéb fizetési kötelezettségnek minősül.

A ca)-cb) pontokban rögzített kifizetésekre a kötelezettségvállalások teljesítésére (érvényesítés, utalványozás) és nyilvántartására vonatkozó szabályokat kell alkalmazni.

***6.2. Kötelezettségvállalás pénzügyi ellenjegyzése***

a) A nemzetiségi önkormányzat nevében vállalt kötelezettség pénzügyi ellenjegyzésére a gazdasági vezető vagy az általa kijelölt személy jogosult.

b) A nemzetiségi önkormányzatnál felhatalmazott pénzügyi ellenjegyzőnek a pénzügyi ellenjegyzést megelőzően meg kell győződnie arról, hogy

ba) a szükséges szabad előirányzat rendelkezésre áll, a befolyt vagy a megtervezett és várhatóan befolyó bevétel biztosítja a fedezetet,

bb) a kifizetés időpontjában a fedezet rendelkezésre áll, és

bc) a kötelezettségvállalás nem sérti a gazdálkodásra vonatkozó szabályokat.

c) Amennyiben a kötelezettségvállalás nem felel meg az előző bekezdésében előírtaknak, a pénzügyi ellenjegyzőnek erről írásban tájékoztatnia kell a kötelezettséget vállaló szerv vezetőjét.

d) A pénzügyi ellenjegyzést a kötelezettségvállalás dokumentumán a pénzügyi ellenjegyzés dátumának és a pénzügyi ellenjegyzés tényére történő utalás megjelölésével, az arra jogosult személy aláírásával kell igazolni.

***6.3. Teljesítésigazolás***

a) A teljesítés igazolására a nemzetiségi önkormányzat elnöke vagyaz elnök akadályoztatása esetén az elnökhelyettes írásban jogosult. A teljesítést az igazolás dátumának és a teljesítés tényére történő utalás megjelölésével, az arra jogosult személy aláírásával kell igazolni.

b) Nem kell teljesítésigazolást végezni más fizetési kötelezettségnek jogszabályon, jogerős vagy fellebbezésre tekintet nélkül végrehajtható bírósági, hatósági döntésen, vagy más, a fizetési kötelezettség összegét vagy az összeg megállapításának módját, továbbá a felek valamennyi jogát és kötelezettségét megállapító kötelező előíráson alapuló fizetési kötelezettség alapján.

***6.4. Érvényesítés***

a) Érvényesítésre a nemzetiségi önkormányzat nevében, a jegyzőmegbízása alapján Harsányiné Kovács Viktória és Szakács Edit jogosult. Az érvényesítésnek tartalmaznia kell az érvényesítésre utaló megjelölést, a megállapított összeget, az érvényesítés dátumát és az érvényesítő aláírását.

b) Az érvényesítőnek a nemzetiségi önkormányzat gazdasági eseményeit illetően ellenőriznie kell az összegszerűséget, a fedezet meglétét és azt, hogy a megelőző ügymenetben az Áht. és az Ávr. előírásait megtartották-e.

***6.5. Utalványozás***

a) Utalványozásra a nemzetiségi önkormányzat elnöke, vagy az általa írásban felhatalmazott nemzetiségi önkormányzati képviselő jogosult. A felhatalmazás, illetve a felhatalmazás visszavonása minden esetben csak írásban történhet.

b) Utalványozni készpénzes fizetési mód esetén az érvényesített pénztárbizonylatra rávezetett, más esetben külön írásbeli rendelkezéssel lehet.

c) Nem kell utalványozni az Ávr. 59. § (5) bekezdésében nevesített esetekben.

***6.6. Összeférhetetlenségi követelmények***

A nemzetiségi önkormányzat tekintetében a kötelezettségvállaló és a pénzügyi ellenjegyző ugyanazon gazdasági esemény tekintetében azonos személy nem lehet. Az érvényesítő ugyanazon gazdasági esemény tekintetében nem lehet azonos a kötelezettségvállalásra, utalványozásra jogosult és a teljesítést igazoló személlyel. A kötelezettségvállalási, pénzügyi ellenjegyzési, érvényesítési, utalványozási és teljesítés igazolására irányuló feladatot nem végezheti az a személy, aki ezt a tevékenységét a Polgári Törvénykönyv szerinti közeli hozzátartozója, vagy maga javára látná el.

**7. Pénzellátás**

a) A nemzetiségi önkormányzat a helyi önkormányzat számlavezetőjénél, az OTP Bank Nyrt.-nél vezeti pénzforgalmi számláját.

b) A nemzetiségi önkormányzat csak egy pénzforgalmi számlával rendelkezhet, amelyet csak egy belföldi hitelintézetnél vagy a Kincstárban nyithat. Költségvetési gazdálkodásával és a pénzellátással kapcsolatos minden pénzforgalmát e számlán – ideértve az elszámolási számla alcímű számláit is – köteles lebonyolítani.

c) A nemzetiségi önkormányzatot a számlavezető megváltoztatásáról hozott döntést követően haladéktalanul tájékoztatni kell.

d) A helyi nemzetiségi önkormányzat önálló pénztárat működtet.

e) A helyi önkormányzat az éves költségvetési rendeletében meghatározott összegben – előzetes egyeztetést követően – pénzügyi támogatás biztosít a nemzetiségi önkormányzat részére. Ennek bankszámlára történő utalása négy részletben történik meg.

f) A nemzetiségi önkormányzat törzskönyvi nyilvántartásba vételével és adószám igénylésével kapcsolatos feladatait a Polgármesteri Hivatal Üzemeltetési Osztálya látja el.

**8. Vagyongazdálkodás**

a) A nemzetiségi önkormányzat vagyoni és pénzügyi helyzetéről a Polgármesteri Hivatal elkülönített nyilvántartást vezet, e feladat ellátásáért az Üzemeltetési Osztály felelős.

b) A nemzetiségi önkormányzat vagyona – az abban bekövetkezett növekedés vagy csökkenés – elkülönítetten, a könyvviteli mérleg szerkezete szerinti tagolásban, a zárszámadási határozatban kerül bemutatásra.

c) A vagyon leltározása a helyi önkormányzat leltározási és leltárkészítési szabályzatában előírtak szerinti rendszerességgel és módon történik. A nemzetiségi önkormányzat vagyonának leltározásában az elnök, és az általa írásban kijelölt képviselő, valamint a Polgármesteri Hivatal Üzemeltetési Osztálya közreműködik.

d) A vagyontárgyak selejtezésével összefüggő feladatokat a helyi önkormányzat felesleges vagyontárgyak hasznosításának és selejtezésének szabályzatában előírtak szerint kell elvégezni. A nemzetiségi önkormányzat selejtezésre javasolt eszközeire az elnök – a nemzetiségi önkormányzat képviselő-testületének véleményét kikérve – tesz javaslatot a jegyző részére.

**9. A belső kontrollrendszer és a belső ellenőrzés**

a) A Polgármesteri Hivatal a nemzetiségi önkormányzatot illetően köteles a belső kontrollrendszer keretében kialakítani, működtetni és fejleszteni a kontrollkörnyezetet, a kockázatkezelési rendszert, a kontrolltevékenységeket, az információ és kommunikációs rendszert, továbbá a nyomon követési rendszert. A nemzetiségi önkormányzatra vonatkozó belső kontrollrendszer kialakításáért a nemzetiségi önkormányzat elnöke a felelős.

b) A belső kontrollrendszer kialakításánál figyelembe kell venni a költségvetési szervek belső kontrollrendszeréről és belső ellenőrzéséről szóló 370/2011. (XII. 31.) Korm. rendelet előírásait, továbbá az államháztartásért felelős miniszter által közzétett módszertani útmutatókban leírtakat.

c) A nemzetiségi önkormányzat belső ellenőrzését a Polgármesteri Hivatallal szerződéses jogviszonyban lévő cég végzi. A belső ellenőrzést végző személyt a külső szolgáltató vezetője jelöli ki, akinek a Megbízólevelet a jegyző adja ki az ellenőrzés megkezdését megelőzően.

**10. Záró rendelkezések**

A szerződés 2022. ……….-jétől lép hatályba és az ebben foglaltakat e naptól kezdve kell alkalmazni. A felek között 20.. ………. napján megkötött megállapodás 2022. …………..-én hatályát veszti.

**Vecsés, 2022. ……………….**

**Záradék:** A Közigazgatási Szerződést Vecsés Város Önkormányzatának Képviselő-testülete a /2022. (…) számú határozatával, míg Vecsés Város ……. Nemzetiségi Önkormányzatának Képviselő-testülete a /2022. (…) számú határozatával jóváhagyta.

1. **melléklet a 19/2019. (XII.12.) önkormányzati rendelethez[[12]](#footnote-12)**

**A jegyző Képviselő-testület által átruházott hatáskörei az egyes önkormányzati rendeletekben foglaltakon túl**

Közúti közlekedési feladatok:

1. a közútkezelői hozzájárulások kiadása,
2. a közút állagát érintő beavatkozások engedélyezése,
3. a közút nem közlekedés célú igénybevételének engedélyezése,
4. a közút közlekedési célú rendkívüli igénybevételének engedélyezése (pl. meghatározott össztömeget, tengelyterhelést és méretet meghaladó jármű, veszélyes árut szállító jármű, lánctalpas, vagy a burkolatot egyébként rongáló jármű),
5. a közút melletti ingatlanok használatával összefüggő (belterületen – a közút mellett – ipari, kereskedelmi, vendéglátó-ipari, továbbá egyéb szolgáltatási célú építmény építése, bővítése, rendeltetésének megváltoztatása, valamint a szabályozási tervben szereplő, közlekedési, közműépítési területen belül nyomvonal jellegű építmény elhelyezése, bővítése során) hozzájárulások kiadása és nyilatkozatok megtétele,
6. a helyreállítási kötelezettség teljesítésének ellenőrzése.

1. Módosította a 12/2021. (X.20.) önk. rendelet 1. §-a; hatályos 2021. október 21-től [↑](#footnote-ref-1)
2. Módosította a 12/2021. (X.20.) önk. rendelet 1. §-a; hatályos 2021. október 21-től [↑](#footnote-ref-2)
3. Módosította a 13/2021. (XI.25.) önk. rendelet 1. §-a, hatályos 2021. november 26-tól [↑](#footnote-ref-3)
4. Hatályon kívül helyezte a 3/2022. (II.03.) önk. rendelet 1. §-a, hatályos 2022. február 04-től [↑](#footnote-ref-4)
5. Módosította a 3/2022. (II.03.) önk. rendelet 2. §-a, hatályos 2022. február 04-től [↑](#footnote-ref-5)
6. Módosította a 3/2022. (II.03.) önk. rendelet 3. §-a, hatályos 2022. február 04-től [↑](#footnote-ref-6)
7. Módosította a 13/2021. (XI.25.) önk. rendelet 2. §-a, hatályos 2021. november 26-tól [↑](#footnote-ref-7)
8. Módosította a 13/2021. (XI.25.) önk. rendelet 2. §-a, hatályos 2021. november 26-tól [↑](#footnote-ref-8)
9. Módosította a 13/2021. (XI.25.) önk. rendelet 2. §-a, hatályos 2021. november 26-tól [↑](#footnote-ref-9)
10. 3. mellékletet kiegészítette a 12/2021. (X.20.) önk. rendelet 2. §-a; hatályos 2021. október 21-től [↑](#footnote-ref-10)
11. Módosította a 3/2022. (II.03.) önk. rendelet 4. §-a, hatályos 2022. február 04-től [↑](#footnote-ref-11)
12. 7. mellékletet beillesztette a 12/2021. (X.20.) önk. rendelet 2. számú melléklete; hatályos 2021. október 21-től [↑](#footnote-ref-12)